Goeie peil bring hoop vir Spele - Sport - Republikein
Monday, August 19th, 07:19:36
Goeie peil bring hoop vir Spele
14 August 2019 | Sport
Tielman van Lill - Die een-en-twintigjarige swemmers Kiah Borg en Xander Skinner gaan Namibië aanstaande week in elf individuele items by die 12de Afrika-spele in die verre noorde van die vasteland verteenwoordig.
Borg en Skinner moes minstens 600 FINA-punte in elke dissipline aanteken om vir die spele in Casablanca, Marokko, te kwalifiseer. Die duo sal vanaf 21 tot 24 Augustus in die oggendsessies aan die uitdunrondes deelneem waarna die finale in die namiddag aangebied word.
Hopelik sal die twee swemmers by die Stade Mohammed V-sportkompleks behoorlik deur die water klief om hul plekke in die finale te verseker.
Veral Skinner het vroegtydig sy peil gewys toe hy verskeie rekords laat tuimel het.
Skinner het in die hoofstad twee nasionale kortbadrekords verbeter waarvan hy reeds die houer was. In die 50 meter vryslag het hy sy beste tyd vanaf 23.04 sekondes tot 22.59 s verbeter, terwyl sy 100 vryslagtyd vanaf 49.77 tot 49.59 sekondes gesnoei is.
Borg sal aan die 50 vryslag, 50 en 100 borsslag asook die 50 vlinderslag en 200 individuele wisselslag deelneem.
Skinner sal vir die 50, 100 en 200 borsslag, 100 rugslag, 50 en 100 vlinderslag asook die 200 individuele wisselslag in die water duik.
Skinner, 'n produk en voormalige hoofseun van Windhoek Afrikaanse Privaatskool, studeer deesdae in Amerika. Hy het laasmaand by die FINA wêreldkampioenskap in Gwangju, Suid-Korea, 'n nuwe nasionale Namibiese rekord van 50.45 s in die 100 vryslag behaal.
Borg en Skinner vertrek reeds komende Sondag om in Marokko te gaan akklimatiseer. Hulle sal deur Dentie Louw (afrigter) van Swakopmund vergesel word.
Nog twee nasionale ouderdomsrekords is by die laaste kortbadgala van die Namibiese Swemunie verbeter. Mikah Burger (seuns 13 tot 14 jaar) verbeter die 400 individuele wisselslag van 4 minute 54.30 sekondes tot 4:52:41. Vitoria de Sousa (meisies jonger as agt) speel klaar met die ou 50 vryslagtyd (38.85) en teken 37.75 aan.
• Benewens swem, stuur Namibië ook boksers, boogskutters, baan- en veldatlete, fietsryers (bergfiets en padfiets), skuts asook spanne in karate, skerm, strandvlugbal en stoei na Marokko.
Meer as vyftig mans en vroue is gekies om die land by die kontinentale skouspel te gaan verteenwoordig.
By die span se afskeidsgeleentheid by die ministerie van sport is aangekondig dat die bergfietsryer Michelle Vorster die land se vlagdraer by die openingseremonie sal wees.
In verskeie kodes sal die Afrika-spele as 'n kwalifiserende geleentheid vir die 2020 Olimpiese Spele in Tokio dien.- [email protected]